נדמה שהימים בהם קו הטיפוח של קיילי ג'נר התנוסס על גבי הכותרות בגלל האשמות בדבר איכות ירודה או שליחה של אריזות ריקות חלפו. אחרי שבאוגוסט האחרון פורסמו ב-wwd תחזיות שומטות לסת על הצמיחה הכלכלית של המותג (עד 2022 שוויו צפוי להיות מיליארד דולר) בימים האחרונים הוא שב לכותרות עם עוד הודעה שמעידה על תנופה מרשימה.
בתזמון מושלם, רגע לפני בהלת הקניות של חג המולד, ג'נר הודיעה על מכירת מוצריה ברשת טופשופ החל מה-20 בנובמבר. למרות שמדובר רק בחנויות פופ-אפ שיפתחו בשבעה יעדים בארצות הברית, החשיבות של הצעד העסקי אדירה. זו הזדמנות מעולה עבור לקוחות פוטנציאליות של המותג לשים את ידיהן על המוצרים של ג'נר בחנות פיזית.
"קיילי קוסמטיקס", שנחנך ב-2015, התבסס עד כה בעיקר על מכירות אונליין, וההיסטריה שנרשמת סביב ההודעה על מכירה בנקודות פיזיות רבה. ג'נר פתחה בעבר שתי חנויות פופ-אפ עצמאיות לזמנים קצובים מאוד בלוס אנג'לס ובניו יורק, אבל שיתוף הפעולה עם טופשופ הוא לגמרי צעד אחד קדימה, וההתרחבות שלו ליעדים נוספים כמו מיאמי ושיקגו מעידה על ביקוש גובר.
את ההודעה, איך לא, ביצעה ג'נר דרך חשבון האינסטגרם שלה – פלטפורמה לא ממש רעה בהתחשב בעובדה שיש לה כמעט 100 מיליון עוקבים. ג'נר גם תחשוף בנקודות הפופ-אפ שתי ערכות ליפסטיקים חדשות שימכרו באופן אקסקלוסיבי בטופשופ.
האינטרס של הרשת הבריטית ברור: להזיז את קהל היעד הצעיר מהטלפונים והמחשבים ולהשיבו חזרה לחנויות. מהעסקה הזו כל הצדדים מרוויחים.
"המותג שלי נועד להעצים נשים צעירות ולתת להן בטחון באמצעות האיפור", סיפרה ג'נר ל-wwd. "אני מרגישה שטופשופ שותפה לאותה המשימה". ג'נר, שידועה כחובבת של המותג ואף שיתפה אתו בעבר פעולה יחד עם אחותה קנדל, הוסיפה: "חנויות הפופ-אפ שלי היו הצלחה גדולה ואני נרגשת לקראת הנגשת החוויה הזאת לעוד ועוד חובבות 'קיילי קוסמטיקס' ברחבי המדינה".